Title: ระเบียบกรมการปกครอง ว่าด้วยการจัดทำบัตรประจาตัวประชาชน (ฉบับที่ 4) พ.ศ. 2561

ระเบียบกรมการปกครอง
ว่าด้วยการจัดทำบัตรประจำตัวประชาชน
(ฉบับที่ ๔)
พ.ศ. ๒๕๖๑

โดยที่เป็นการสมควรแก้ไขปรับปรุงระเบียบกรมการปกครองว่าด้วยการจัดทำบัตรประจำตัวประชาชน
พ.ศ. ๒๕๕๔ ให้สอดคล้องกับมติคณะรัฐมนตรี เมื่อวันที่ ๑๕ พฤศจิกายน ๒๕๕๙
เห็นชอบให้หน่วยงานราชการไทยจัดทำแบบฟอร์มเอกสารราชการ ๒ ภาษา เพื่ออำนวยความสะดวกและเกิดประสิทธิภาพในการให้บริการประชาชนมากยิ่งขึ้น

อาศัยอำนาจตามความในข้อ
๖ แห่งกฎกระทรวง ฉบับที่ ๑๘ (พ.ศ. ๒๕๔๒) ออกตามความในพระราชบัญญัติบัตรประจำตัวประชาชน
พ.ศ. ๒๕๒๖ ซึ่งแก้ไขเพิ่มเติมโดยกฎกระทรวง ฉบับที่ ๒๔ (พ.ศ. ๒๕๕๕) ออกตามความในพระราชบัญญัติบัตรประจำตัวประชาชน พ.ศ. ๒๕๒๖
อธิบดีกรมการปกครอง จึงออกระเบียบกำหนดแนวทางปฏิบัติเกี่ยวกับการจัดทำบัตรประจำตัวประชาชนไว้
ดังต่อไปนี้

ข้อ
๑  ระเบียบนี้เรียกว่า ระเบียบกรมการปกครองว่าด้วยการจัดทำบัตรประจำตัวประชาชน
(ฉบับที่ ๔) พ.ศ. ๒๕๖๑

ข้อ
๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓  ให้ยกเลิกความในข้อ ๓๙
ของระเบียบกรมการปกครอง ว่าด้วยการจัดทำบัตรประจำตัวประชาชน พ.ศ. ๒๕๕๔ และให้ใช้ความต่อไปนี้แทน
ข้อ ๓๙  การตรวจ หรือคัด
หรือคัดและรับรองสำเนาข้อมูลเกี่ยวกับบัตร ให้ดำเนินการได้เฉพาะรายการที่ปรากฏในเอกสารคำขอ
บ.ป.๑ คู่ฉบับใบรับ หรือคู่ฉบับใบแทนใบรับหรือฐานข้อมูลทะเบียนบัตรประจำตัวประชาชนในระบบคอมพิวเตอร์ของกรมการปกครอง
เว้นแต่การดำเนินการที่สำนักงานทะเบียนบัตรประจำตัวประชาชน ให้ตรวจ หรือคัด
หรือคัดและรับรองสำเนาจากหลักฐานที่จัดเก็บไว้ในระบบไมโครฟิล์ม หรือฟิล์มรูปถ่าย
หรือระบบอื่น หรือฐานข้อมูลทะเบียนบัตรประจำตัวประชาชนในระบบคอมพิวเตอร์
การคัด
หรือคัดและรับรองสำเนาข้อมูลเกี่ยวกับบัตรจากฐานข้อมูลทะเบียนบัตรประจำตัวประชาชนในระบบคอมพิวเตอร์
ให้เป็นไปตามแบบ บ.ป.๔

ข้อ
๔  ให้เพิ่มความต่อไปนี้เป็นข้อ ๓๙/๑
และข้อ ๓๙/๒ ของระเบียบกรมการปกครอง ว่าด้วยการจัดทำบัตรประจำตัวประชาชน
พ.ศ. ๒๕๕๔
ข้อ ๓๙/๑ 
การรับรองสำเนารายการข้อมูลเกี่ยวกับบัตร ซึ่งคัดจากเอกสารคำขอ บ.ป.๑ คู่ฉบับใบรับ
หรือคู่ฉบับใบแทนใบรับ หรือหลักฐานที่เก็บไว้ด้วยระบบไมโครฟิล์ม
ฟิล์มรูปถ่ายหรือระบบอื่น ให้ประทับหรือเขียนข้อความว่า สำเนาถูกต้อง ส่วนการรับรองสำเนาข้อมูลเกี่ยวกับบัตรซึ่งคัดรายการจากฐานข้อมูลทะเบียนบัตรประจำตัวประชาชนในระบบคอมพิวเตอร์ให้ประทับหรือเขียนข้อความว่า
ขอรับรองว่าเป็นรายการจากฐานข้อมูลทะเบียนบัตรประจำตัวประชาชน
 แล้วให้พนักงานเจ้าหน้าที่ลงลายมือชื่อและวงเล็บชื่อตัวและชื่อสกุลด้วยตัวบรรจงพร้อมด้วยวันเดือนปีที่คัดสำเนาไว้ในเอกสารดังกล่าว
ข้อ
๓๙/๒  การคัด หรือคัดและรับรองสำเนาข้อมูลเกี่ยวกับบัตร
ผู้มีส่วนได้เสียโดยตรงจะขอให้พนักงานเจ้าหน้าที่คัด หรือคัดและรับรองสำเนาข้อมูลเกี่ยวกับบัตรเป็นภาษาอังกฤษตามที่กรมการปกครองกำหนดก็ได้

ข้อ
๕  ให้ยกเลิกความใน (๒) ของข้อ ๕๑
ของระเบียบกรมการปกครอง ว่าด้วยการจัดทำบัตรประจำตัวประชาชน พ.ศ. ๒๕๕๔
และให้ใช้ข้อความต่อไปนี้แทน
(๒) บ.ป.๔ เป็นแบบรับรองข้อมูลเกี่ยวกับบัตรประจำตัวประชาชนที่คัดรายการจากฐานข้อมูลทะเบียนบัตรประจำตัวประชาชน

ประกาศ
ณ วันที่ ๑๙ กันยายน พ.ศ. ๒๕๖๑
ร้อยตำรวจโท
อาทิตย์  บุญญะโสภัต
อธิบดีกรมการปกครอง

[เอกสารแนบท้าย]

๑.
แบบรับรองข้อมูลเกี่ยวกับบัตรประจำตัวประชาชนที่คัดรายการจากฐานข้อมูลทะเบียนบัตรประจำตัวประชาชน
(บ.ป.๔)

(ดูภาพจากข้อมูลกฎหมาย)

วิวรรธน์/จัดทำ
๒๖ ตุลาคม ๒๕๖๑

นุสรา/ตรวจ
๒๗ ตุลาคม ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๒๖๑ ง/หน้า ๖/๑๘ ตุลาคม ๒๕๖๑